2. Self b’maturità oriġinali sa u tinkludi sena waħda/aktar minn sena u sa u tinkludi ħames snin/aktar minn ħames snin

L-investimenti f’assi finanzjarji maħluqa meta l-kredituri jsellfu fondi lid-debituri, li mhumiex ippruvati minn dokumenti jew li huma ppruvati minn dokumenti mhux negozzjabbli. Din il-partita tinkludi wkoll assi fil-forma ta’ depożiti magħmula minn aġenti li jirrapportaw. Il-BĊNi jistgħu jitolbu wkoll rendikont sħiħ tas-settur għal din il-partita. 1. Din il-partita tinkludi: (a) self mogħtija lil unitajiet domestiċi u istituzzjonijiet li ma għandhomx l-għan li jagħmlu profitt li jisservizzjaw unitajiet domestiċi, ikklassifikati skont: (i) kreditu għall-konsum (self mogħti għall-iskop ta’ użu prinċipalment personali fil-konsum ta’ oġġetti u servizzi). Kreditu għall-konsum mogħti lil proprjetajiet uniċi/soċjetajiet mingħajr status legali huwa inkluż f’din il-kategorija, jekk l-IFM li tirrapporta tkun taf li s-self jintuża b’mod predominanti għal skopijiet ta’ konsum personali; (ii) self għal xiri ta’ dar (kreditu estiż għall-iskop ta’ investiment fi djar għal użu personali jew kiri, inkluż bini u irranġar). Dan jinkludi self iggarantiti fuq proprjetà residenzjali li jintużaw għall-iskop ta’ xiri ta’ dar u self oħrajn għal xiri ta’ dar li jsiru fuq bażi personali jew li jkunu ggarantiti kontra forom ta’ assi oħrajn. Self fuq djar mogħtija lil proprjetajiet uniċi/soċjetajietmingħajr status legali huma inklużi f’din il-kategorija ħlief jekk l-IFM li tirrapporta tkun taf li d-dar tintuża b’mod predominanti għal skopijiet relatati ma’ negozju, f’liema każ tiġi rrapportata bħala “self ieħor li minnhom proprjetajiet uniċi/soċjetajiet mingħajr status legali”; (iii) ieħor (self mogħtija għal skopijiet minbarra konsum u xiri ta’ djar, bħal negozju, konsolidazzjoni ta’ dejn, edukazzjoni, eċċ). Din il-kategorija tista’ tinkludi self għal skopijiet ta’ konsum lil sidien proprjetajiet uniċi/soċjetajiet mingħajr status legali (ara l-Parti 3 tal-Anness II) jekk dan ma jiġix irrappurtat fil-kategorija “kreditu għall-konsum”. Sakemm ma japplikawx il-kundizzjonijiet għal rappurtar imnaqqas, għandha tiġi rrappurtata pożizzjoni “li minnhom”, li tidentifika separatament f’din il-kategorija s-self mogħtija lil proprjetajiet uniċi (ara l-Parti 3 tal-Anness II). (b) dejn tal-karti ta’ kreditu Għall-fini ta’ dan ir-Regolament, din il-kategorija tkopri kreditu mogħti lil unitajiet domestiċi jew lil korporazzjonijiet mhux finanzjarji jew permezz ta’ karti ta’ debitu ttardjati, jiġifieri kards li jipprovdu kreditu ta’ konvenjenza kif iddefinit hawn isfel, jew permezz ta’ karti ta’ kreditu, jiġifieri kards li jipprovdu kreditu ta’ konvenjenza u kreditu estiż. Dejn tal-karti ta’ kreditu huwa rreġistrat f’kontijiet dedikati ta’ kards u għalhekk ma jkunx evidenti f’kontijiet kurrenti jew ta’ overdraft. Kreditu ta’ konvenjenza huwa ddefinit bħala kreditu mogħti b’rata ta’ imgħax ta’ 0 % fil-perijodu bejn it-tranżazzjonijiet tal-ħlas imwettqa bil-kard matul ċiklu wieħed ta’ fatturar u d-data li fiha l-bilanċi ta’ debitu minn dan iċ-ċiklu speċifiku ta’ fatturar isiru dovuti. Kreditu estiż huwa ddefinit bħala l-kreditu mogħti wara li d-dati dovuti taċ-ċiklu ta’ fatturar ta’ qabel ikunu għaddew, jiġifieri ammonti ta’ debitu fuq il-kont tal-kard li ma jkunux ġew saldati meta dan kien possibbli l-ewwel darba, li s-soltu fuqhom ikun hemm rata ta’ imgħax jew rati ta’ imgħax gradwatorji ta’ aktar minn 0 %. Ħafna drabi jkollhom isiru ħlasijiet minimi bin-nifs kull xahar, ħalli ta’ lanqas jitħallas lura parzjalment il-kreditu estiż. Il-kontroparti ta’ dawn il-forom ta’ kreditu hija l-entità attwalment responsabbli biex tħallas lura l-ammonti pendenti skont il-ftehim kuntrattwali, li jikkoinċidi mad-detentur tal-kard fil-każ ta’ kards użati privatament, imma mhux fil-każ ta’ kards tal-kumpaniji; (c) Self li jiġġedded u overdrafts Self li jiġġedded huwa self li għandu dawn il-karatteristiċi kollha: (i) min jissellef jista’ juża jew jirtira fondi sa limitu ta’ kreditu approvat minn qabel mingħajr ma javża minn qabel lil min isellef; (ii) l-ammont ta’ kreditu disponibbli jista’ jiżdied u jonqos hekk kif il-fondi jiġu mislufa u mħallsa lura; (iii) il-kreditu jista’ jintuża b’mod ripetut; (iv) ma hemm ebda obbligu ta’ ħlas lura regolari tal-fondi. Self li jiġġedded jinkludi l-ammonti miksuba permezz ta’ linja ta’ kreditu u li jkunu għadhom ma tħallsux lura (ammonti pendenti). Linja ta’ kreditu hija ftehim bejn min jislef u min jissellef li jħalli lil min jissellef jieħdu flus bil-quddiem, matul perijodu ddefinit u sa ċertu limitu, u jħallas lura fid-diskrezzjoni tiegħu l-flus miġbuda qabel data ddefinita. Ammonti disponibbli permezz ta’ linja ta’ kreditu li ma jkunux inġibdu jew li jkunu tħallsu lura diġà m’għandhomx jitqiesu taħt l-ebda kategorija tal-partiti tal-karta tal-bilanċ. Overdrafts huma bilanċi ta’ debitu fuq kontijiet kurrenti. Kemm self li jiġġeddu u overdrafts jeskludu self mogħti permezz ta’ karti ta’ kreditu. L-ammont totali dovut minn min jissellef għandu jiġi rrappurtat, irrispettivament minn jekk huwiex fi ħdan jew lil hinn minn kwalunkwe limitu miftiehem bejn min jislef u min jissellef fir-rigward tad-daqs u/jew il-perijodu massimu tas-self; (d) Self sindakati (ftehim ta’ self wieħed, li fih jipparteċipaw diversi istituzzjonijiet bħala selliefa). Self sindakati jkopru biss każijiet fejn min jissellef jaf, mill-kuntratt tas-self, li s-self huwa magħmul minn diversi selliefa. Għall-finijiet ta’ statistika, huma l-ammonti biss attwalment maħruġa mis-selliefa (aktar milli linji ta’ kreditu totali) li jitqiesu bħala self sindakati. Is-soltu s-self sindakat huwa arranġat u kkoordinat minn istituzzjoni waħda (ħafna drabi msejħa “il-maniġer ewlieni”) u magħmul minn diversi parteċipanti fis-sindakat. Il-parteċipanti kollha, inkluż il-maniġer ewlieni, ilkoll jirrappurtaw is-sehem tagħhom tas-self fil-konfront ta’ min jissellef (jiġifieri mhux fil-konfront tal-maniġer ewlieni) fl-attiv tal-karti tal-bilanċ tagħhom; (e) depożiti kif definiti fil-kategorija tal-passiv 9; (f) kiri finanzjarju lil terzi persuni Kiri finanzjarju huma kuntratti fejn is-sid legali ta’ beni durevoli (iktar ‘il quddiem il-“lokatur”) jislef dawn l-assi lil terza persuna (iktar ‘il quddiem il-“lokatarju”) għall-biċċa l-kbira tal-ħajja kollha ekonomika tal-assi, jew mhux kollha, bi skambju għal ħlasijiet bin-nifs li jkopru kemm jiswa l-beni flimkien ma’ ħlas tal-imgħax imputat. Il-lokatarju fil-fatt huwa preżunt li jirċievi l-benefiċċji kollha li jistgħu jinkisbu mill-użu tal-beni u li jġarrab l-ispejjeż u r-riskji assoċjati mas-sjieda. Għal finijiet statistiċi, kirjiet finanzjarji huma ttrattati bħala self mil-lokatur lil-lokatarju li jippermettu lil-lokatarju biex jixtri l-beni durevoli. L-assi (oġġetti durevoli) li jkunu ġew mislufa lil-lokatarju m’huma rreġistrati mkien fuq il-karta ta’ bilanċ; (g) self li ma jistax jiġi rkuprat li jkun għadu ma tħallasx lura u lanqas ma ġie kkanċellat L-ammont totali ta’ self li fir-rigward tiegħu l-ħlas lura jkun ilu dovut jew inkella identifikat bħala indebolit, parzjalment jew totalment, skont id-definizzjoni ta’ inadempjenza fl-Artikolu 178 tar-Regolament (UE) Nru 575/2013; (h) investimenti f’titoli mhux negozjabbli Investimenti f’titoli ta’ dejn li ma humiex negozjabbli u ma jistgħux jiġu nnegozjati fi swieq sekondarji; (i) self innegozjati Self li de facto jkunu saru negozjabbli għandhom jiġu kklassifikati taħt il-partita ta’ assi “self” kemm-il darba ma jkun hemm ebda evidenza ta’ negozjar f’suq sekondarju. Inkella għandhom jiġu kklassifikati bħala titoli ta’ dejn (kategorija 3); (j) dejn subordinat fil-forma ta’ depożiti jew self Strumenti ta’ debitu subordinat jipprovdu pretensjoni sussidjarja kontra l-istituzzjoni emittenti li tista’ tiġi eżerċitata biss wara li jkunu ġew sodisfatti l-pretensjonijiet kollha bi status ogħla, eż. depożiti/self, biex b’hekk jingħatawlhom xi wħud mill-karatteristiċi ta’ ekwità. Għal skopijiet statistiċi, dejn subordinat għandu jiġi kklassifikat bħala “self” jew “titoli ta’ dejn” skont in-natura tal-istrument finanzjarju. Meta investimenti ta’ IFM ta’ kull forma ta’ dejn subordinat ikunu identifikati attwalment bħala ċifra unika għal skopijiet statistiċi, din iċ-ċifra trid tiġi klassifikata taħt il-partita tal-assi “titoli ta’ dejn”, fuq il-bażi li debitu subordinat huwa kkostitwit b’mod predominanti fil-forma ta’ titoli, aktar milli self; (k) pretensjonijiet taħt riakkwisti bil-maqlub jew self ta’ titoli kontra kollateral fi flus Kontraparti ta’ flus mħallsa bi skambju għal titoli mixtrija minn aġenti ta’ rappurtar bi prezz miftiehem b’impenn sod biex l-istess titoli jew simili jerġgħu jinbiegħu bi prezz fiss f’data future speċifikata, jew self ta’ titoli kontra kollateral fi flus (ara l-kategorija tal-passiv 9.4). Għall-finijiet ta’ din l-iskema ta’ rapprotar, il-klassifikazzjoni tas-self skont il-kollateral ta’ proprjetà immobbli jinkludi l-ammont totali ta’ self pendenti li huma kollateralizzati b’mod konformi mal-Artikolu 199 paragrafi 2 sa 4 tar-Regolament (UE) Nru 575/2013, bi proporzjon ta’ self pendenti/kollaterali ta’ 1 jew inqas minn 1. Jekk dawn ir-regoli ma jiġux applikati mill-aġent tar-rapportar, id-determinazzjoni tas-self li għandhom jiġu inklużi f’dan il-klassifikazzjoni hija bbażata fuq l-approċċ magħżul biex tinkiseb konformità mar-rekwiżiti kapitali. 2. Il-partita li ġejja mhijiex trattata bħala self: Self mogħtija fuq bażi ta’ trust Self mogħtija fuq bażi ta’ trust, jiġifieri self lil trust jew self fiduċjarji, huma self li jinħarġu f’isem ta’ persuna waħda (iktar ‘il quddiem il-“fiduċjarju”) f’isem terza persuna (iktar ‘il quddiem il-“benefiċjarju”). Għal finijiet statistiċi, self lil trust ma jridux jiġu reġistrati fuq il-karta ta’ bilanċ tal-fiduċjarju meta r-riskji u l-benefiċċji tas-sjieda tal-fondi jibqgħu f’idejn il-benefiċjarju. Ir-riskji u l-benefiċċji tas-sjieda jibqgħu f’idejn il-benefiċjarju meta: (a) il-benefiċjarju jassumi r-riskju ta’ kreditu tas-self, jiġifieri l-fiduċjarju huwa responsabbli biss għall-ġestjoni amministrattiva tas-self; jew (b) l-investiment tal-benefiċjarju huwa ggarantit kontra telf, jekk il-fiduċjarju jidħol f’likwidazzjoni, jiġifieri is-self lil trust mhuwiex parti mill-assi tal-fiduċjarju li jistgħu jitqassmu fil-każ ta’ falliment.